  Юлия Ильмурзина 8-тӥ но 9-тӥ пӧсьтолэзе Ижкарын велоспортъя Росси ӵошастконъёс ортчозы. Отчы 25 улосвылъёсысь 300 пала спортсменъёс пыриськозы. Вожвылъяськонъёсын валче элькунмылэн шоркарез вӧзысь котыр сюресэз ворсалозы. Иворъёсъя «Удмуртия» агентстволы со сярысь веразы улосвылысь спортъя министерствоын. Со сяна, ӵошатсконъёс ортчоно интыын сюресэз ӵошкытатозы. Ижкар-аэропорт трассаысен Ижевск-Вотка сюрес дорозь люкетсэ вань машинаослы ворсалозы. Удмуртарняе, 8-тӥ пӧсьтолэзе, со сюресъёстӥ ветлыны уз яра 9 час 30 минутысен 16 часозь, нош кӧснуналэ, 9-тӥ пӧсьтолэзе — 9 час 30 минутысен 17 часозь. Спортъя школаослэн 2-тӥез гужем Росси Спартакиадазы туэ гужем быдэс Россиын ортчоз. 29 спорт амалъёс пӧлысь кыкез ортчозы Ижкарын: 14–18 пӧсьтолэзе — велоспорт-маунтинбайк, нош 7–11 пӧсьтолэзе — велоспорт-шоссе. Ижкарын ортчись ӵошатсконъёсы 14–16 аресъем спортсменъёс пыриськозы. Удмуртилэн шоркараз лыктозы Владимир, Воронеж, Иркутск, Калининград, Москва, Нижний Новгород, Новосибирск, Орёл, Пенза, Псков, Ростов, Саратов, Самара, Свердловск, Тверь, Тула, Тюмень, Ульяновск, Челябинск улосвылъёсысь, Краснодар шаерысь, Адыгея Элькунысь, Крымысь но Санкт-Петербургысь пиналъёс. Тегъёс: Спорт Авто Ижкар сюресъёс  